Illum hu l-jum dinji ddedikat biex jiżdied l-għarfien dwar l-abbuż fiżiku, emozzjonali u finanzjarju fuq l-anzjani. Skont l-Organizazzjoni Dinjija tas-Saħħa, madwar sitta fil-mija tal-anzjani qed jesperjenzaw xi forma t’abbuż dirett. Esperti jbassru li din ir-rata se tiżdied. Kwart tal-popolazzjoni Maltija għandha ‘l fuq minn 60 sena, u hu stmat li sa 20 sena oħra, f’Malta, bħal f’ħafna pajjiżi Ewropej, se jkun hawn iżjed anzjani minn tfal. Aktar mal-bniedem jikber fl-età, jsir aktar vulnerabbli u għalhekk jikber ir-riskju li jkun vittma ta’ xi abbuż. Il-15 ta’ Ġunju hu l-jum iddedikat lill-għarfien dwar l-abbuż tal-anżjani. Dr Marvin Formosa li jmexxi l-istitut tan-Nazzjonijiet Magħquda dwar l-anzjani qal li l-każi ta’ abbuz fuq l-anzjani qed jiżdiedu. Dr Formosa qal li l-pulizija għandhom problema għax mhumiex imħarrġa u m’għandhomx l-għarfien meħtieġ dwar kif jitrattaw każi t’abbuż fuq l-anzjani. Ġibed l-attenzjoni li l-pulizija tikkunsidra rapport dwar każ t’abbuż fuq anzjan, l-istess bħal dak ta’ persuna iżgħar fl-età. Żied li jeħtieġ li tinbidel il-liġi għax meta anzjan jagħmel rapport t’abbuż fil-familja, wara li jittieħdu passi jerġa’ jmur lura fl-istess post fejn ikun seħħ l-abbuż. Il-gvern ħabbar li se jippreżenta fil-Parlament l-ewwel qari ta’ abbozz ta’ liġi mahsub biex jipproteġi aktar lil anzjani u persuni vulnerabbli minn abbużi differenti. Fl-okkażjoni tal-jum dinji tal-għarfien dwar l-abbuż fuq l-anzjani, l-istitut internazzjonali tal-anzjanità ppreżenta sett ta’ kotba lil-librerija tal-università.